
______________________________________________________________________________

На основу члана 138. став 1. Устава Републике Србије
 и члана 31. став 2. Закона о Заштитнику грађана
, у поступку контроле законитости и правилности рада Републичког фонда за здравствено осигурање, поводом притужбе И. А. из Зрењанина, Заштитник грађана

У Т В Р Ђ У Ј Е
Републички фонд за здравствено осигурање (у даљем тексту: РФЗО) није предузео потребне радње и мере како би са Републичким фондом за пензијско и инвалидско осигурање (у даљем тексту: РФПИО) омогућио да се објекат у Зрењанину, који се налази у сувласништву РФЗО и РФПИО, учини приступачним особама са инвалидитетом, чиме им се знатно отежава остваривање Уставом и законом гарантованих права и врши дискриминација над њима. 
На основу утврђеног недостатака у раду, Заштитник грађана упућује Републичком фонду за здравствено осигурање следећу
П Р Е П О Р У К У
РФЗО ће у најкраћем року предузети све неопходне мере и активности како би заједничким спровођењем поступка јавне набавке са РФПИО у циљу адаптације и реконструкције објекта у Зрењанину или на други делотворан начин обезбедио да се наведени објекат, као и други објекти у сувласништву РФЗО и РФПИО, особама са физичким, сензорним и интелектуалним инвалидитетом учине приступачним у архитектонском и сваком другом аспекту (кретање, боравак и примање услуга).
РФЗО ће обавестити Заштитника грађана у року од 60 дана од дана пријема овог акта о предузетим мерама и поступању по препорукама и доставити доказе који потврђују да је по препорукама поступљено. 

Р а з л о з и:
Заштитник грађана је примио притужбу И. А. из Зрењанина, поднету у име његове мајке, Б. А., у којој изражава незадовољство чињеницом да објекат РФПИО, филијала Зрењанин, није архитектонски приступачан за особе са инвалидитетом, услед чега је вештачење њеног здравственог стања, уместо у просторијама Фонда, обављено испред објекта.
Размотривши наводе из притужбе као и приложену документацију, Заштитник грађана је 5. јула 2012. године покренуо поступак контроле законитости и правилности рада РФПИО, филијала Зрењанин, актом 15- 1428/12, дел. бр. 16036, обавестио орган о пријему притужбе и затражио од њега да се изјасни о наводима садржаним у њој.
Дирекција Покрајинског фонда за пензијско и инвалидско осигурање је у свом изјашњењу бр. 30-01-07-756/2012 од 18. јула 2012. године обавестила Заштитника грађана да је медицинско вештачење потребе за помоћи и негом другог лица и телесног оштећења притужиље обављено 24. маја 2012. године у путничком возилу испред пословне зграде филијале Фонда у Зрењанину. Даље је обавестила да се зграда налази у сувласништву РФПИО и РФЗО и да ће Дирекција Покрајинског фонда, уз претходно прибављање сагласности Фонда за здравствено осигурање, утврдити грађевинско-техничке могућности за прилагођавање објекта за несметан приступ особама са инвалидитетом и да средства морају бити планирана и утрошена у складу са Законом о јавним набавкама.
На накнадни упит Заштитника грађана да ли је Дирекција спровела планиране активности како би објекат филијале Зрењанин био учињен приступачним за особе са инвалидитетом, орган је актом бр. 30-01-04-298/14  од 14. марта 2014. године одговорио да је Планом јавних набавки за 2013. годину предвидео израду пројектне документације за санацију, реконструкцију и адаптацију објеката РФ ПИО по партијама и да је једна од партија филијала Зрењанин. Како је РФПИО у већини пословних објеката сувласник са РФЗО у идеалним деловима, били су интензивирани договори са РФЗО, започети још у другој половини 2012. године, у вези са реконструкцијом и адаптацијом објекта филијале Зрењанин. С обзиром на чињеницу да је РФЗО у том тренутку имао уговор са пројектантском кућом, закључен по спроведеном поступку јавне набавке, договорено је да РФЗО сачини пројектну документацију до краја 2013. године, али договор није реализовао. Почетком 2014. године Дирекција РФЗО је од Дирекције РФПИО затражила да достави пројектни задатак у циљу отпочињања пројектовања, што је и учињено, али је потом Дирекција РФЗО обавестила Дирекцију РФПИО да ипак није у могућности да спроведе договор у вези са израдом пројектне документације. Због сувласничких односа са РФЗО над пословним објектима, РФПИО није био у могућности да самостално покрене поступак јавне набавке предвиђене Планом за 2013. годину. РФПИО је и Планом набавки за 2014. годину предвидео покретање поступка заједничке јавне набавке – израда пројектне документације санације, реконструкције и адаптације објеката филијалâ Пожаревац и Зрењанин, али је потребно да добије сагласност РФЗО, односно да буде сачињен споразум о томе.
Актом  бр. 30-01-04-298/14  од 8. јула 2014. године Дирекција Покрајинског фонда ПИО обавестила је Заштитника грађана да РФПИО није покренуо планирани отворени поступак јавне набавке – израда пројектне документације санације, реконструкције и адаптације објекта филијале Зрењанин зато што РФЗО није потписао споразум о заједничком спровођењу поступка јавне набавке.
Заштитник грађана је 28. октобра 2014. године покренуо поступак контроле законитости и правилности рада Дирекције РФЗО актом 15-1428/12, дел. бр. 31370, затражио од ње да се изјасни о наводима РФПИО у вези заједничког спровођења поступка јавне набавке за објекат филијале у Зрењанину, као и да ли у 2015. години планира активности којима би се омогућило да наведени објекат буде реконструисан и учињен приступачним за особе са инвалидитетом.
Дирекција РФЗО је актом 09 бр. 07-236/14-3 од 13.11.2014. године обавестила Заштитника грађана да су РФЗО и РФПИО правни следбеници некадашњег Комуналног завода за социјално осигурање на свим објектима који се заједнички користе и да још није извршена  физичка деоба непокретности, да је формирана Радна група за решавање имовинско-правног статуса тих објеката, након чега ће бити извршена физичка деоба објеката, међу њима и објекта у Зрењанину. По окончању физичке деобе РФЗО ће, сходно расположивим средствима у финансијском плану и утврђеним приоритетима, извршити адаптацију и реконструкцију објекта у Зрењанину.
Дирекција Покрајинског фонда ПИО доставила је 30. јануара 2015. године копију кореспонденције између  Дирекције РФПИО и Дирекције РФЗО, из које се утврђује да је 28. фебруара 2014. године Дирекција РФПИО упутила Дирекцији РФЗО обавештење о намерама за заједничко спровођење поступка јавне набавке услуга за филијалу Пожаревац и филијалу Зрењанин са позивом да се изјасни да ли је заинтересована да се ти поступци јавних набавки спроведу заједнички. Дирекција РФЗО није одговорила на упућени позив.
На основу спроведеног поступка контроле законитости и правилности рада РФЗО утврђено је да је Фонд поступао противно међународноправним нормама и нормама националног законодавства у погледу остваривања и заштите права и правних интереса особа са инвалидитетом, као припадника рањиве групе.
Конвенцијом УН о правима особа са инвалидитетом
 прописано је одредбом члана 5. став 1. и 2: „ Државе стране уговорнице констатују да су сви појединци једнаки пред законом и по закону, као и да имају право да без икакве дискриминације уживају једнаку заштиту и једнаке погодности у складу са законом. Државе стране уговорнице ће забранити сваку дискриминацију по основу инвалидности и гарантоваће особама са инвалидитетом једнаку и ефикасну правну заштиту од дискриминације по било ком основу.“ Одредба чл. 9 Конвенције прописује: „У циљу омогућавања самосталног живота и пуног учешћа особа са инвалидитетом у свим сферама живота, државе стране уговорнице ће предузети одговарајуће мере да особама са инвалидитетом обезбеде приступ, равноправно са другима, физичком окружењу, превозу, информацијама и комуникацијама, укључујући информационе и комуникационе технологије и системе, као и другим погодностима и услугама које су отворене односно које стоје на располагању јавности, како у урбаним тако и у руралним срединама“. 

У тачки 34. Општег коментара на члан 9 Конвенције
 који је 11. априла 2014. године усвојио Комитет УН за права особа са инвалидитетом одређено је: „Дужност страна уговорница да обезбеде приступ физичком окружењу, превозу, информацијама и комуникацијама и услугама отвореним за јавност особама са инвалидитетом требало би посматрати из перспективе једнакости и недискриминације. Ускраћивање приступа физичком окружењу, превозу, информацијама и комуникацијама и услугама отвореним за јавност особама са инвалидитетом представља акт дискриминације на основу инвалидитета, забрањен чланом 5 Конвенције.“
Ревидирана Европска социјална повеља
 у чл. 15. одређује: „У намери да се обезбеди ефективно остваривање права особа са инвалидитетом, без обзира на узраст или природу инвалидитета, на независност, социјалну интеграцију и учешће у животу заједнице, стране уговорнице посебно се обавезују...да унапреде њихову пуну друштвену интеграцију и учешће у животу заједнице посебно таквим мерама, укључујући и техничку помоћ, које имају за циљ да превазиђу баријере споразумевања и покретљивости и да омогуће приступ транспорту, стамбеном смештају, културним активностима и разоноди“. 

Устав Републике Србије
 у члану 21. став 3. прописује: „Забрањена је свака дискриминација, непосредна или посредна, по било ком основу, а нарочито по основу расе, пола, националне припадности, друштвеног порекла, рођења, вероисповести, политичког или другог уверења, имовног стања, културе, језика, старости и психичког или физичког инвалидитета.“
Закон о забрани дискриминације
, чланом 17. став 2. одређује да „свако има право на једнак приступ објектима у јавној употреби (објекти у којима се налазе седишта органа јавне власти, објекти у области образовања, здравства, социјалне заштите, културе, спорта, туризма, објекти који се користе за заштиту животне средине, за заштиту од елементарних непогода и сл.), као и јавним површинама (паркови, тргови, улице, пешачки прелази и друге јавне саобраћајнице и сл.), у складу са законом.“ 
Закон о спречавању дискриминације особа са инвалидитетом
 чланом 4. прописује: „Органи јавне власти дужни су да особама са инвалидитетом обезбеде уживање права и слобода без дискриминације“, а чланом 13: „Забрањена је дискриминација на основу инвалидности у погледу доступности услуга и приступа објектима у јавној употреби и јавним површинама“(став 1.). „Под објектима у јавној употреби, у смислу овог закона, сматрају се: објекти у области образовања, здравства, социјалне заштите, културе, спорта, туризма или објекти који се користе за заштиту животне средине, заштиту од елементарних непогода и слично“(став 3.). „Дискриминација на основу инвалидности у погледу доступности услуга нарочито обухвата: одбијање да се изврши техничка адаптација објекта неопходна да би се услуга пружила кориснику са инвалидитетом (став 5. тачка 3.)
Закон о планирању и изградњи
 чланом 5. прописује: „Зграде јавне и пословне намене, као и други објекти за јавну употребу (улице, тргови, паркови и сл.), морају се пројектовати, градити и одржавати тако да свим корисницима, а нарочито особама са инвалидитетом, деци и старим особама, омогућавају несметан приступ, кретање и боравак, односно коришћење у складу са одговарајућим техничким прописима чији су саставни део стандарди који дефинишу обавезне техничке мере и услове пројектовања, планирања и изградње, којима се осигурава несметано кретање и приступ особама са инвалидитетом, деци и старим особама.“
Законом о јавним набавкама
, чл. 50. прописано је да наручиоци могу заједнички спровести поступак јавне набавке.
Закон о државној управи
 (који се, сходно одредби члана 51. став 1, односи и на РФЗО и РФПИО, као имаоце јавних овлашћења) у чл. 5а. прописује да се „органи државне управе старају, у складу са Уставом, законом и другим актима о спровођењу посебних мера ради постизања пуне равноправности лица или групе лица која су суштински у неједнаком положају са осталим грађанима; чл. 9. да су „органи државне управе дужни да странкама омогуће брзо и делотворно остваривање њихових права и правних интереса“; чл. 10. ст. 2 да су: „органи државне управе дужни да поштују личност и достојанство странака“, а чл. 64. став 1. да су: „органи државне управе дужни да сарађују у свим заједничким питањима и да једни другима достављају податке и обавештења потребна за рад“.

Особе са инвалидитетом су међународним и домаћим законодавством препознате као рањива група, која је различитим баријерама у понашању и окружењу онемогућена да оствари пуно и ефикасно учешће у свим сферама друштвеног живота, равноправно са осталим грађанима. Ускраћивање приступа како физичком окружењу, тако и информацијама, комуникација и услугама, сматра се актом дискриминације, одн. недопуштеним понашањем. 
Чињеница је да РФПИО још од 2013. године предузимао одређене активности и заузимао проактиван став како би објекат у Зрењанину био реконструисан и адаптиран тако да буде приступачан за особе за инвалидитетом. С обзиром на то да се наведени објекат налази у сувласништву РФПИО и РФЗО, заједничко спровођење поступка јавних набавки представљало је делотворан начин за решавање проблема приступачности. Међутим, РФЗО ту иницијативу није прихватио, одн. није потписао споразум о заједничком спровођењу поступка јавне набавке. Из одговора датог Заштитнику грађана, произилази да РФЗО решавање проблема приступачности види у контексту физичке деобе објеката који се налазе у сувласништву РФЗО и РФПИО, односно тек након решавања њиховог имовинско-правног статуса, са неизвесним временским оквиром. Заштитник грађана сматра да је РФЗО био у обавези, имајући нарочито у виду експлицитну одредбу чл. 13. став 5. тачка 3. Закона о спречавању дискриминације особа са инвалидитетом и члана 5. Закона о планирању и изградњи, да поступак јавне набавке спроведе у складу са одредбама о сарадњи државних органа и тако отклони дискриминацију особа с инвалидитетом и омогући им да достојанствено и ефикасно остварују права из система социјалне заштите, пензијско-инвалидског и здравственог осигурања. Но, с обзиром на то да је у међувремену оформљена Радна група за решавање имовинско-правног статуса објеката у сувласништву ова два органа, Заштитник грађана сматра неопходним да РФЗО и РФПИО још једном, у најкраћем року, размотре све опције које им стоје на располагању и определе се за ону која ће на најефикаснији начин обезбедити приступачност објеката чији су сувласници, у складу са Правилником о техничким стандардима планирања, пројектовања и изградње објеката, којима се осигурава несметано кретање и приступ особама са инвалидитетом, деци и старијима.
 То значи да би требало водити рачуна не само о архитектонској приступачности објекта, него да особама са инвалидитетом, било физичким, сензорним или интелектуалним, буде омогућено и кретање, боравак и примање услуга у тим објектима. 
На основу свих утврђених чињеница и околности, Заштитник грађана је, применом чл. 31. ст. 2. Закона, упутио препоруке Републичком фонду за здравствено осигурање у циљу отклањања уоченог пропуста, унапређења рада органа управе и спречавања истих или сличних пропуста у будућности.

